text: "Biau sire", fait ele, "or alez
   Pagev01P150
   En ce praël, et m'atendez
   Tant que je vous rapelerai.
   Mes puceles esveillerai ;
   Sans vous vueil à eles parler.
   Moult vous ai oy regreter
   A eles, et forment prisier.
   Mais ne savoient que cuidier
   De vous, mais forment vous looient
   De tant que veü vous avoient.
   Mais moult de leur grace perdistes
   Quant vous entendant nous feïstes
   Chose qui n'ert pas verités.
   S'en fustes moult d'eles blasmés,
   Et à ce avoit bien raison ;
   Car n'i povoient se mal non
   Ne entendre ne percevoir,
   Et ce povez vous bien savoir.
   Biau sire, pour m'onneur sauver,
   Lor cuit ceste chose moustrer
   Si à point, ce sachiez pour voir,
   Que vous le porrez bien vouloir.
   Bien sai que, quant eles sauront
   Vostre non, grant joie aueront ;
   Car de vous, sachiez vraiement,
   Ont oï parler moult souvent,
   Et souhaidié ont maintes fois,
   N'i a nule de toutes trois,
   Que je fusse à vous mariée.
   Plus ne porroie estre honnerée,
   Ce me disoient tout adès,
   K'estre femme Cléomadès ;
   Car moult forment est renommée
   Vo prouece en mainte contrée."
   Folio19v
   Dist Cléomadès : "Douce amie,
   PageV01P151
   Ce est tout par leur courtoisie
   Que eles dient que sui tés
   Que vous ici me recordés.
   Mais, se tous seus valoie autant
   Que tout li bon qui sont vivant,
   Et eüsse quanques il ont
   Et quanqu'il a en tout le mont,
   Et fusse sire deseur tous
   De paradis de çà desous,
   Et de plus, se estre povoit,
   Sachiez que sambler me devroit
   Que je fusse bien emploiez
   En vous, se avoir me daigniez.
   Or, vueille Diex que à plaisir
   Puisse vous et amours servir !
   Car tous jours tant com viverai
   Et amours et vous servirai.
   De ce sui je certains et fis
   K'ainsi sera que je devis ;
   Car amours le m'a commandé
   Ainsi, dont moult li sai bon gré."
   Et Clarmondine l’en mercie
   Et li dist qu'ele moult est lie
   K'amours li a ce commant fait
   Tel qu'ele l'a à ce atrait ;
   En son cuer en a moult loé
   Amours, quant à ce l'a mené.
  